钦定古今图书集成/明伦汇编/家范典/第008卷 > 《述先德诗四十韵》湛若水
## 钦定古今图书集成/明伦汇编/家范典/第008卷 > 《述先德诗四十韵》湛若水

“维祖奉训初，治中肇德庆。倦游憩增城，定卜甘泉境。
再传县簿君，民事亦簿领。元帅出乱季，保障六乡靖。
池鱼贷断死，先期自归命。他乡绐乞囚，完保十腰颈。
舟师厄苏寇，率义援乃竞。《甘泉》名义乡，获免降军令。
孤婴暂微弱，继世履蕃盛。我祖樵林公，鹡鸰五呼应。
人皆好夸靡，我独乐居静。冥栖上游庄，林塘互交映。
我师尝卧游，题诗寄高兴。上苏上游樵，下钓铁江泳。
春至理农桑，蚕熟谷亦颖。夫人自蚕缫，谷易丝绢并。
以兹广土业，土直宁优剩。孝友动里闾，行义太丘等。
自兹重乡评，世业保终竟。”显考曰怡庵，高才乃雄逞。
直志靡款曲，正色奸回屏。强弱以弱强，高义畏乡井。
损己忧人忧，人众天久定。好事屡济贫，乐友浃游骋。
长洗荤血肠，日啜十瓶茗。谥妣曰“贤母”，四十孀居整；
贞智与慈俭，纯诚自天性。高人阳明子，碑表阐幽行；
恨公不立朝，大节唾奸佞。水也实不肖，承德数世永。
每感尹母言，且免咸父订。妄秉圣途志，岁暮徒耿耿。
特立与群疑，独行耻孤影。年颓志不酬，挥戈倡予猛。
远道行跛鳖，渊泉汲短绠。二品蒙素餐，深夜愧私省。
恭逢圣主恩，褒封一朝并。三世连八座，祖考及子姓。
维昔世田家，迈迹自今炳。誓当报主恩，出心以为证。